กทม. ออกประกาศ อนุมัติให้จัดสถานที่เพื่อใช้สำหรับการชุมนุมสาธารณะได้ใน 7 พื้นที่ ภายใต้ระเบียบและกฎหมายที่กำหนด
นายชัชชาติ สิทธิพันธุ์ ผู้ว่าราชการกรุงเทพมหานคร ลงนามในประกาศ เรื่อง จัดให้มีสถานที่เพื่อใช้สำหรับการชุมนุมสาธารณะ โดยอาศัยอำนาจตามมาตรา 9 ของพระราชบัญญัติการชุมนุมสาธารณะ พ.ศ. 2558 และมาตรา 49 ของพระราชบัญญัติระเบียบบริหารราชการกรุงเทพมหานคร พ.ศ. 2528 กำหนดสถานที่เพื่อใช้ในการชุมนุมใน กทม. 7 จุด  ประกอบด้วย ลานคนเมือง เขตพระนคร ศูนย์เยาวชนกรุงเทพมหานคร (ไทย-ญี่ปุ่น) เขตดินแดง  ที่สาธารณะใต้สะพานรัชวิภา เขตจตุจักร  ลานจอดรถหน้าสำนักงานเขตพระโขนง ศูนย์กีฬาเฉลิมพระเกียรติ 72 พรรษา เขตมีนบุรี  ศูนย์กีฬาเฉลิมพระเกียรติ เขตทุ่งครุ และสวนมณฑลภิรมย์ เขตตลิ่งชัน ทั้งนี้ผู้ที่มาชุมนุมต้องปฎิบัติตามกฎหมายที่เกี่ยวข้องทั้งหมด โดยที่ทาง กทม. จะจัดสิ่งอำนวยความสะดวกและดูแลความปลอดภัยให้ ส่วนมาตรการด้านความมั่นคง การบังคับใช้กฎหมาย การดูแลเนื้อหาการชุมนุม ป้องกันความรุนแรง หรือใช้อาวุธ ส่วนนี้จะเป็นหน้าที่ของตำรวจ การจัดพื้นที่ชุมนุมตามประกาศฉบับนี้ จะเป็นการทดลองประมาณ 1 เดือน ว่าเป็นประโยชน์กับประชาชนหรือไม่ กทม. สามารถดูแลการชุมนุมให้เป็นไปตามมาตรา 9 หรือไม่ ผู้ว่าฯ กทม. กล่าวเพิ่มเติมว่า แม้กฎหมายจะไม่ได้กำหนดให้ต้องขออนุญาตในการใช้พื้นที่ชุมนุม แต่ขอให้มีการขออนุญาตใช้พื้นที่ก่อน 24 ชั่วโมง เพื่อที่ กทม. จะสามารถเตรียมความพร้อมอำนวยความสะดวกให้ได้ กรณีมีผู้มาชุมนุมเกินกว่าพื้นที่รับได้ คงต้องขอให้กลับไปรับชมผ่านช่องทางออนไลน์แทน พร้อมมองว่าถ้าสังคมยอมรับความเห็นต่างได้ การฟังคำปราศรัยก็เหมือนฟังเพลงไม่ต้องชอบทุกเพลงก็ได้